Pääministeri Juha Sipilä (kesk.) kiistää väitteet, että hallitus olisi tekemässä lisäsäästöjä koulutuksesta. Sipilä kommentoi asiaa Raumalla keskustan ministeriryhmän kesäkokouksen yhteydessä.

Hänen mukaansa asia tulee esiin hallituksen budjettiriihessä kuun lopussa. Sipilän mielestä asia kuuluu politiikan kesäkeskusteluiden sarjaan, eikä hallitusohjelmaa ole tarvetta muuttaa.

– Keskusta lähtee siitä, että meillä on hyvä hallitusohjelma, ja nythän näyttää siltä, että tämä alkaa vähitellen toimia, Sipilä korosti Raumalla.

Elinkeinoelämän keskusliitto (EK) arvosteli eilen hallitusta ja vaati, että koulutuksesta ei enää leikata. Kiistan taustalla on kyse siitä, saavatko yliopistot ja korkeakoulut pitää taloudellisen hyödyn, joka syntyy kilpailukykysopimuksesta.

Sipilän mukaan EK:lla ja valtiovarainministeriöllä on tulkintaerimielisyys. Sipilä sanoi selvittävänsä asiaa, kun palaa takaisin Helsinkiin.

Keskustan johto kokoustaa Raumalla keskiviikon. Seuraavana paikkakunnalle saapuvat sosiaalidemokraatit.